CELEX: 32013R1076
Language: ro
Date: 2013-10-31 00:00:00
Title: Regulamentul de punere în aplicare (UE) nr. 1076/2013 al Comisiei din 31 octombrie 2013 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar în ceea ce privește admiterea temporară, exportul și reimportul instrumentelor muzicale portabile

1.11.2013   
            
            
               RO
            
            
               Jurnalul Oficial al Uniunii Europene
            
            
               L 292/1
            
         REGULAMENTUL DE PUNERE ÎN APLICARE (UE) NR. 1076/2013 AL COMISIEI
   din 31 octombrie 2013
   de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar în ceea ce privește admiterea temporară, exportul și reimportul instrumentelor muzicale portabile
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
   întrucât:
   
               (1)
            
            
               Partea I titlul VII capitolul 3 secțiunea 2 din Regulamentul (CEE) nr. 2454/93 al Comisiei (2) stabilește normele în ceea ce privește „Declarații vamale făcute prin orice altă acțiune”. În conformitate cu articolele 230, 231 și 232 din regulamentul respectiv, anumite categorii de mărfuri sunt considerate ca fiind declarate pentru punerea în liberă circulație, pentru export sau pentru admiterea cu titlu temporar printr-o acțiune considerată a fi o declarație vamală în formele prevăzute la articolul 233.
            
         
               (2)
            
            
               Cu toate acestea, instrumentele muzicale portabile care sunt importate cu titlu temporar de către călători cu intenția de a le utiliza ca echipament profesional trebuie să fie prezentate în vamă și să fie declarate în mod explicit în cadrul regimului de admitere temporară.
            
         
               (3)
            
            
               Incidentele recente în care artiști din sectorul muzical au fost afectați în mod negativ de aplicarea unor norme vamale la import au arătat că există necesitatea de a simplifica accesul la regimul de admitere temporară, permițând ca astfel de instrumente muzicale portabile să fie declarate prin orice alt act. Pentru a evita survenirea unor probleme similare în cadrul exportului și reimportului, o astfel de simplificare ar trebui să acopere, de asemenea, instrumentele muzicale portabile care au fost declarate pentru export sau care au fost reimportate și declarate pentru punerea în liberă circulație drept mărfuri reintroduse de către călători.
            
         
               (4)
            
            
               Prin urmare, Regulamentul (CEE) nr. 2454/93 trebuie modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Regulamentul (CEE) nr. 2454/93 se modifică după cum urmează:
   
               1.
            
            
               La articolul 230, se adaugă următoarea literă (e):
               
                           „(e)
                        
                        
                           instrumentele muzicale portabile importate de călători și care beneficiază de scutire în calitate de mărfuri reintroduse.”
                        
                     
         
               2.
            
            
               La articolul 231, se adaugă următoarea literă (e):
               
                           „(e)
                        
                        
                           instrumentele muzicale portabile ale călătorilor.”
                        
                     
         
               3.
            
            
               La articolul 232 alineatul (1), se adaugă următoarea literă (d):
               
                           „(d)
                        
                        
                           instrumente muzicale portabile menționate la articolul 569 alineatul (1a).”
                        
                     
         
               4.
            
            
               La articolul 569, se introduce următorul alineat (1a):
               „(1a)   Se acordă scutire totală de drepturi de import în cazul instrumentelor muzicale portabile importate temporar de către un călător, conform definiției de la articolul 236 litera A, cu intenția de a le utiliza ca echipament profesional.”
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 31 octombrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 19.10.1992, p. 1.
   
      (2)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).